KIRJALLINEN KYSYMYS E-2499/01

esittäjä(t): Erik Meijer (GUE/NGL) komissiolle

(13. syyskuuta 2001)

Aihe: Yksipuoliset maansisäiset perustelut lähellä Alankomaiden rajaa sijaitsevan Laarbruchin (Saksa) lentokentän kehittämiselle

1. Onko komissio tietoinen suunnitelmista, jotka liittyvät Weezen (Nordrhein-Westfalenin osavaltio, Düsseldorfin hallintoalue, Kleven kunta) lähellä sijaitsevan entisen brittiläisen sotilaslentokentän Laarbruchin käyttöönottoon siviilikenttänä?

2. Tietääkö komissio, että Laarbruch on lähellä Alankomaiden rajaa ja että lentoreitistä itä-länsisuuntaiselle kiitoradalle koituu erittäin suurta haittaa Alankomaiden puolella sijaitsevalle Bergenin kylälle (Limburgin maakunta) ja luonnonsuojelualueelle De Hamertille?

3. Onko komissio lisäksi tietoinen siitä, että näiden suunnitelmien valmistelun yhteydessä on toistaiseksi tutkittu vain Saksan ympäristölle ja taloudelle koituvia seurauksia ja Saksan ympäristönormeja, mutta suunnitelmasta Alankomaille koituvia kielteisiä seurauksia ei ole otettu lainkaan huomioon, ja että kahden jäsenvaltion välisen rajan läheisyyttä käytetään vain propagandan välineenä, kun halutaan kutsua tätä lentokenttää Euregio-palveluksi, josta koituisi hyötyä Venlon ja Nijmegenin kaupungeille Alankomaissa?

4. Voiko komissio vahvistaa, että tarkoituksena on, toisin kuin entisessä lentotukikohdassa ja Alankomaiden alueellisilla kentillä, sallia lennot myös klo 23.0024.00 ja klo 5.006.00, jolloin lähistöllä asuvien yöuni häiriytyisi vakavasti?

5. Millä tavalla voidaan saada aikaan se, että ympäristöongelmia ei tässä tapauksessa työnnetä vanhanaikaisella tavalla naapurivaltiolle ja että ei herätetä jälleen sellaista vaikutelmaa, että eurooppalaisen yhteistyön avulla ei voida vaikuttaa kahden tai useamman jäsenvaltion välisten rajat ylittävien ongelmien ratkaisuun?

6. Miten komissio uskoo voivansa vaikuttaa siihen, että kaikkien asianosaisten mielipide otetaan huomioon demokraattisesti ja että kaikki Alankomaiden ja Saksan rajan molemminpuoliset ristiriitaiset edut otetaan huomioon?

Loyola de Palacion komission puolesta antama vastaus

(12. marraskuuta 2001)

1. Saksan viranomaisilta saatujen tietojen mukaan Weeze-Laarbruchin lentokentän muunnostyöhön on myönnetty rakennerahastojen rahoitustukea Konver II -ohjelmasta Nordrhein-Westfalenin osavaltiolle ohjelmakaudella 19941999. Ohjelman yleistavoitteena oli tukea puolustusalasta hyvin riippuvaisten alueiden talouden monipuolistamista. Toimenpiteisiin saatiin Euroopan

aluekehitysrahastosta rahoitustukea 1 140 140 euroa, mikä on 26 prosenttia toimenpiteistä julkiselle sektorille aiheutuvista kokonaiskustannuksista. Rakennerahastot eivät kuitenkaan ole tukeneet Weeze-Laarbruchin lentoasemapalvelujen ja kiitoratojen rakennustöitä vaan toimenpiteitä, jotka koskevat lentokentän muuntamiseen liittyviä analyysejä ja yrityspuiston rakentamista.

2. Komissio on tietoinen lentokentän sijainnista ja mahdollisista meluhaitoista.

3. Nordrhein-Westfalenin osavaltion talousasioista, pienyrityksistä, energiasta ja liikenteestä vastaava ministeriö, joka on vastuussa Konver II -ohjelman hallinnoinnista, ilmoittaa Alankomaiden ympäristöviranomaisten osallistuneen rakennerahastojen kautta rahoitettujen toimenpiteiden käsittelyyn.

4. Komissio toteaa 22. heinäkuuta 1998 tekemässään päätöksessä(1) pääsystä Karlstadin lentokentälle, että jäsenvaltiot voivat käyttää tiettyjä rajoittavia sääntöjä, kuten yöliikennöintirajoituksia, mikäli toimenpiteet ovat neuvoston asetuksen (ETY) N:o 2408/92(2) 8 ja 9 artiklan säännösten ja menettelyjen sekä välttämättömyys- ja suhteellisuusperiaatteiden mukaisia.

5. Jos hankkeella todennäköisesti on huomattavia vaikutuksia toisen jäsenvaltion ympäristöön, säädetään tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY, sellaisena kuin se on muutettuna direktiivillä 97/11/EY(3), 7 artiklassa jäsenvaltioiden välisistä tiedonanto- ja neuvottelujärjestelyistä, jotka koskevat muun muassa vaikutusten vähentämiseksi tai poistamiseksi suunniteltuja toimenpiteitä. Silloin kun ympäristövaikutusten arvioinnista annettua direktiiviä voidaan soveltaa, on muiden ympäristövaikutusten ohella tutkittava meluhaittojen rajat ylittävä ulottuvuus ympäristökertomuksen yhteydessä ja otettava se huomioon lupamenettelyssä.

6. Komissio on sitä mieltä, että ympäristövaikutusten arvioinnista annettu direktiivi antaa riittävät takuut kaikkien asianosaisten osallistumiselle.

(1) EYVL L 233, 20.8.1998, s. 2531.

(2) EYVL L 240, 24.8.1992, s. 8.

(3) EYVL L 73, 14.3.1997, s. 5.